b'\n_START_ARTICLE_\nJeremian kirja\n_START_SECTION_\nHistoria\n_START_PARAGRAPH_\nJeremian kirjan merkitt\xc3\xa4vimm\xc3\xa4t tekstil\xc3\xa4hteet ovat hepreankieliset masoreettisen tekstin k\xc3\xa4sikirjoitukset ja muutamat Qumranista l\xc3\xb6ydetyt k\xc3\xa4sikirjoitusfragmentit sek\xc3\xa4 kreikankieliset Septuagintan k\xc3\xa4sikirjoitukset. K\xc3\xa4sikirjoitusten v\xc3\xa4lill\xc3\xa4 on merkitt\xc3\xa4vi\xc3\xa4 eroja. Septuagintan tekstin on laskettu olevan yli 3000 sanaa lyhempi kuin masoreettinen teksti, joka kattaa noin 13% koko kirjasta. Qumranista l\xc3\xb6ydetyt k\xc3\xa4sikirjoitusfragmentit pit\xc3\xa4v\xc3\xa4t osittain yht\xc3\xa4 masoreettisen tekstin kanssa ja osittain Septuagintan tekstin kanssa. L\xc3\xa4hteiden v\xc3\xa4liset erot k\xc3\xa4sitt\xc3\xa4v\xc3\xa4t l\xc3\xa4hinn\xc3\xa4 lyhyit\xc3\xa4, muutaman sanan pituisia tekstiosioita, jotka esiintyv\xc3\xa4t kauttaaltaan Jeremian kirjassa. Merkitt\xc3\xa4vin ero on muita kansoja vastaan suunnattujen oraakkeleiden sijainti ja j\xc3\xa4rjestys. Masoreettisen tekstin mukaan n\xc3\xa4m\xc3\xa4 oraakkelit sijoittuvat kirjan loppuun, lukujen 45 ja 52 v\xc3\xa4liin, kun taas Septuagintassa ne sijaitsevat jakeen 25:13 j\xc3\xa4lkeen._NEWLINE_Juutalaisen perinteen mukaan kirjan on kirjoittanut profeetta Jeremia, mutta kirja itsess\xc3\xa4\xc3\xa4n ei nime\xc3\xa4 tekij\xc3\xa4\xc3\xa4ns\xc3\xa4. Kirjan luvussa 36 mainittua kertomusta on pidetty hyv\xc3\xa4n\xc3\xa4 vertauskuvana kirjan kehityksest\xc3\xa4. Siin\xc3\xa4 kuvataan kuinka Jeremia k\xc3\xa4skee kirjuriaan Barukia kirjoittamaan kirjak\xc3\xa4\xc3\xa4r\xc3\xb6\xc3\xb6n profeetan lausumia oraakkeleita. Kun kirjak\xc3\xa4\xc3\xa4r\xc3\xb6 my\xc3\xb6hemmin tuhoutuu, Jeremia k\xc3\xa4skee Barukia kirjoittamaan uuden kirjak\xc3\xa4\xc3\xa4r\xc3\xb6n, johon lis\xc3\xa4t\xc3\xa4\xc3\xa4n muitakin oraakkeleita (36:32). Sek\xc3\xa4 t\xc3\xa4m\xc3\xa4 kertomus ett\xc3\xa4 l\xc3\xa4hteiden v\xc3\xa4liset erot kuvastavat kirjan kehityst\xc3\xa4, jota on luonnehdittu vaiheittaisena, toisistaan riippumattomina lis\xc3\xa4ysten ja muutosten sarjana._NEWLINE_Kirjan varhaisimmat osat ovat todenn\xc3\xa4k\xc3\xb6isesti syntyneet toisen temppelin aikakauden (530 eaa. \xe2\x80\x93 70 jaa.) alussa, mutta l\xc3\xa4hteiden v\xc3\xa4liset erot osoittavat, ett\xc3\xa4 kirjaa muokattiin viel\xc3\xa4 toisella vuosisadalla eaa., jota pidet\xc3\xa4\xc3\xa4n Septuagintan Jeremian kirjan k\xc3\xa4\xc3\xa4nn\xc3\xb6sajankohtana. Qumranin k\xc3\xa4sikirjoitukset puolestaan ajoitetaan toisen vuosisadan eaa. ja ensimm\xc3\xa4isen vuosisadan jaa. v\xc3\xa4liselle ajalle.'